input: KOMISIJOS REGLAMENTAS (ES) Nr. 772/2013
  2013 m. rugpjūčio 8 d.
  kuriuo dėl didžiausios leidžiamosios difenilamino likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai
  (Tekstas svarbus EEE)
  EUROPOS KOMISIJA,
  atsižvelgdama į Sutartį dėl Europos Sąjungos veikimo,
  atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 18 straipsnio 1 dalies b punktą,
  kadangi:
  (1)
  difenilamino didžiausia leidžiamoji koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Difenilaminas buvo svarstomas 2009 m. lapkričio 30 d. Komisijos sprendime 2009/859/EB dėl difenilamino neįtraukimo į Tarybos direktyvos 91/414/EEB I priedą ir augalų apsaugos produktų, kuriuose yra šios medžiagos, registracijos panaikinimo (2) ir 2012 m. birželio 29 d. Komisijos įgyvendinimo reglamente (ES) Nr. 578/2012, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga difenilaminas (3);
  (2)
  2011 m. rugpjūčio 22 d. Europos maisto saugos tarnyba (toliau - Tarnyba) pateikė pagrįstą nuomonę dėl nustatytos difenilamino DLK (4) pagal Reglamento (EB) Nr. 396/2005 12 straipsnio 1 dalį ir joje išnagrinėjo visų pirma vartotojui kylančius pavojus. Šią nuomonę Tarnyba pateikė Komisijai, valstybėms narėms ir visuomenei;
  (3)
  toje nuomonėje Tarnyba nerekomenduoja nei įtraukti difenilamino į Reglamento (EB) Nr. 396/2005 IV priedą, nei įrašyti CXL į minėto reglamento II priedą;
  (4)
  visos išduotos augalų apsaugos produktų, kuriuose yra difenilamino, registracijos atšaukiamos. Todėl II ir III prieduose nustatyta šios veikliosios medžiagos DLK turėtų būti išbraukta, išskyrus nustatytąją obuoliams ir kriaušėms;
  (5)
  dėl difenilamino obuoliuose ir kriaušėse valstybės narės, trečiosios šalys ir maisto ūkio subjektai pranešė Komisijai, kad dėl difenilamino likučių sandėliuose, visų pirma ant mašinų, paviršių ir talpyklų (visų pirma dėžių) kryžminis neapdorotų obuolių ir kriaušių užteršimas yra neišvengiamas, todėl šiuo metu techniškai neįmanoma visiškai pašalinti minėtos medžiagos likučių;
  (6)
  atsižvelgiant į kryžminės taršos stebėsenos duomenis ir į difenilamino keliamą grėsmę vartotojams, tikslinga nustatyti laikiną kuo mažesnę tos medžiagos DLK, kad ir toliau būtų galima plėtoti įprastinę neapdorotų obuolių ir kriaušių rinkodarą ir prekybą;
  (7)
  nors Tarnyba nustatė, kad informacijos apie difenilaminą rinkinyje trūksta įvairių duomenų ir šiuo metu negalima atlikti galutinės rizikos vartotojams vertinimo, galima pagrįstai manyti, kad laikinoji 0,1 mg/kg DLK (penkiasdešimt kartų mažesnė nei dabartinė 5 mg/kg DLK) neturėtų kelti nepriimtinos rizikos vartotojams;
  (8)
  pagal Reglamento (EB) Nr. 396/2005 16 straipsnio 2 dalį Komisija per dvejus metus po šio reglamento įsigaliojimo persvarstys padėtį remdamasi naujais stebėsenos duomenimis ir kita nauja informacija;
  (9)
  todėl Reglamentas (EB) Nr. 396/2005 turėtų būti atitinkamai iš dalies pakeistas;
  (10)
  prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto ūkio subjektai galėtų pasirengti laikytis dėl DLK pakeitimo atsiradusių naujų reikalavimų;
  (11)
  per Pasaulio prekybos organizaciją buvo konsultuotasi dėl naujos DLK su Sąjungos prekybos partneriais ir į jų pastabas buvo atsižvelgta;
  (12)
  šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
  PRIĖMĖ ŠĮ REGLAMENTĄ:
  1 straipsnis
  Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.
  2 straipsnis
  Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
  Tačiau jis taikomas nuo 2014 m. kovo 2 d.
  Šis reglamentas privalomas visas ir tiesiogiai taikomas visose valstybėse narėse.
  Priimta Briuselyje 2013 m. rugpjūčio 8 d.